ถนนพรานนก – พุทธมณฑล สาย 4

ถนนพรานนก – พุทธมณฑล สาย 4 เป็นโครงการก่อสร้างถนนตัดใหม่ในพื้นที่กรุงเทพมหานคร (ฝั่งธนบุรี) และจังหวัดนครปฐม โดยต่อขยายจากถนนพรานนกบริเวณจุดตัดกับแแยกไฟฉาย ไปบรรจบถนนพุทธมณฑล สาย 4 ระยะทาง 16.4 กิโลเมตร ชาวบ้านเรียกกันว่า "ถนนพระเทพ", "ถนนจรัญ – กาญจนา" และ "ถนนพรานนกตัดใหม่"

 ลักษณะถนน 
ช่วงแรก ระยะทาง 8 กิโลเมตร เริ่มต่อจากถนนพรานนกบริเวณแยกไฟฉาย จุดตัดกับถนนจรัญสนิทวงศ์ บริเวณปากซอยจรัญสนิทวงศ์ 31 และซอยจรัญสนิทวงศ์ 31/1 ไปทางทิศตะวันตกในพื้นที่แขวงบางขุนศรี เขตบางกอกน้อย กรุงเทพมหานคร ข้ามคลองบางขุนศรีเข้าสู่พื้นที่แขวงคลองชักพระ เขตตลิ่งชัน ตรงต่อไปอีก 250 เมตรเข้าสู่แขวงบางพรม ตัดกับถนนราชพฤกษ์บริเวณแยกซอยจรัญสนิทวงศ์ 35 – วัดเพลงกลางสวน (วัดเพลงบางพรม) ตัดกับถนนพุทธมณฑล สาย 1 ข้ามคลองบางน้อยเข้าสู่แขวงบางเชือกหนัง และไปบรรจบถนนกาญจนาภิเษกที่ทางแยกต่างระดับบางเชือกหนัง
ช่วงหลัง ระยะทาง 8.4 กิโลเมตร เริ่มต่อจากช่วงแรกบริเวณถนนกาญจนาภิเษก ไปทางทิศตะวันตกในพื้นที่แขวงทวีวัฒนา เขตทวีวัฒนา ขนานคลองบางเชือกหนังด้านทิศเหนือ ตัดกับถนนพุทธมณฑล สาย 2 และถนนพุทธมณฑล สาย 3 และไปสิ้นสุดที่ถนนพุทธมณฑล สาย 4 ในพื้นที่ตำบลกระทุ่มล้ม อำเภอสามพราน จังหวัดนครปฐม ปัจจุบันเปิดให้บริการถึงถนนพุทธมณฑลสาย 3 และอยู่ระหว่างการก่อสร้างถึงถนนพุทธมณฑลสาย 4

  ประวัติ 
ถนนสายนี้มีแนวคิดในการก่อสร้างมาตั้งแต่สมัยรัฐบาลจอมพล แปลก พิบูลสงคราม พร้อมกับโครงการถนนพุทธมณฑล และเคยมีการเสนอแนวเส้นทางโดยองค์การความร่วมมือระหว่างประเทศของญี่ปุ่น (JICA)หนังสือประชาชาติธุรกิจ ฉบับวันที่ 28 ธันวาคม 2547 ต่อมามีการตั้งงบประมาณในสมัยผู้ว่าราชการกรุงเทพมหานคร ร้อยเอก กฤษฎา อรุณวงษ์ ณ อยุธยา แต่ไม่สามารถผลักดันโครงการได้สำเร็จเพราะมีการเปลี่ยนแปลงรัฐบาล

จนกระทั่งสมัยผู้ว่าฯ พิจิตต รัตตกุล จึงมีการตั้งงบประมาณก่อสร้าง 1,800 ล้านบาท และออกพระราชกฤษฎีกาเวนคืน มีกำหนดระยะเวลา 5 ปี (พ.ศ. 2539–2543) แต่มีปัญหางบประมาณเวนคืน ทำให้ต้องขยายอายุพระราชกฤษฎีกาออกไปอีก 5 ปี (พ.ศ. 2544–2548) และเพิ่มงบประมาณเป็น 2,800 ล้านบาทพระราชกฤษฎีกากำหนดเขตที่ดินในบริเวณที่ที่จะเวนคืนเพื่อสร้างทางหลวงเทศบาลสายเชื่อมระหว่างถนนจรัญสนิทวงศ์กับถนนพุทธมณฑลสาย 4 พ.ศ. 2539 และ พ.ศ. 2544 กระทั่งปี พ.ศ. 2547 ในสมัยผู้ว่าฯ สมัคร สุนทรเวช การเวนคืนบริเวณสามแยกไฟฉายจึงเกิดขึ้น ตั้งแต่ปากซอยจรัญสนิทวงศ์ 31 (ซอยมารดานุเคราะห์) จนถึงซอยจรัญสนิทวงศ์ 31/1 และภายในซอยจรัญสนิทวงศ์ 31 ฝั่งทิศเหนือ ทำให้ต้องรื้อย้ายอาคารพาณิชย์ไปหลายคูหา แต่แม้จะมีการประกวดราคาไปแล้วเมื่อปี พ.ศ. 2546 ก็ยังไม่มีความคืบหน้าในการก่อสร้าง และเมื่อวันที่ 22 พฤศจิกายน พ.ศ. 2548 คณะรัฐมนตรีได้เสนอให้ทางกรุงเทพมหานครทบทวนรูปแบบอีกครั้งหนึ่ง

ในสมัยผู้ว่าฯ อภิรักษ์ โกษะโยธิน ได้มีการต่ออายุพระราชกฤษฎีกาอีกครั้งหนึ่ง (พ.ศ. 2550–2554)พระราชกฤษฎีกากำหนดเขตที่ดินในบริเวณที่จะเวนคืน เพื่อสร้างทางหลวงท้องถิ่น สายเชื่อมระหว่างถนนจรัญสนิทวงศ์กับถนนพุทธมณฑลสาย 4 พ.ศ. 2550 ราชกิจจานุเบกษา เล่ม 124 ตอน 22 ก หน้า 13 วันที่ 1 พฤษภาคม 2550 เพราะคณะรัฐมนตรีชะลอโครงการเนื่องจากขาดงบประมาณ ซึ่งทางสำนักโยธา กรุงเทพมหานคร ได้ออกแบบและกำหนดราคาก่อสร้างใหม่ โดยแบ่งการก่อสร้างในช่วงแรกออกเป็น 3 ตอน คือ ช่วงจากถนนพรานนก – ถนนพุทธมณฑล สาย 1, ช่วงถนนพุทธมณฑล สาย 1 – ถนนกาญจนาภิเษก และช่วงสะพานข้ามถนนกาญจนาภิเษก ค่าก่อสร้างประมาณ 3,000 ล้านบาท ส่วนช่วงที่ 2 จะแบ่งงานก่อสร้างออกเป็น 2 ตอน คือจากถนนวงแหวนรอบนอก – พุทธมณฑล สาย 3 และพุทธมณฑล สาย 3 – พุทธมณฑล สาย 4 แต่ยังไม่มีการจัดสรรงบประมาณ คาดว่าจะใช้งบประมาณในการก่อสร้างช่วงนี้ตอนละไม่เกิน 1,000 ล้านบาท รวม 2 ตอนประมาณ 2,000 ล้านบาท หรือหากรวมทั้งโครงการทั้งค่าเวนคืนและก่อสร้างคาดว่าจะต้องใช้งบประมาณสูงถึง 10,000 ล้านบาท

 ความคืบหน้าของโครงการ 
หลังจากที่กรุงเทพมหานครถูกกรมสอบสวนคดีพิเศษ (ดีเอสไอ) เข้าตรวจสอบการฮั้วประมูล 16 โครงการมูลค่า 20,000 ล้านบาท เมื่อปี พ.ศ. 2549 ทำให้โครงการก่อสร้างถนนและทางแยกหลายโครงการต้องยกเลิกการประมูลไป ขณะที่โครงการถนนพรานนกตัดใหม่นี้ก็ต้องชะลอไปด้วยหนังสือพิมพ์เดลินิวส์ ฉบับวันที่ 25 กุมภาพันธ์ 2551 และยังไม่มีความคืบหน้าเนื่องจากเป็นโครงการที่ใช้งบประมาณสูง เฉพาะช่วงแรกมีมูลค่ากว่า 4,000 ล้านบาท ประกอบกับราคาวัสดุก่อสร้างทั่วโลกสูงขึ้นเป็นอย่างมาก หนังสือพิมพ์สวัสดีกรุงเทพ วันที่ 15 กุมภาพันธ์ 2551 โดยได้เปิดให้บริการในระยะแรก (ช่วงแยกไฟฉาย – ถนนกาญจนาภิเษก) เมื่อปี พ.ศ. 2559 เปิดให้บริการในระยะที่ 2 (ช่วงถนนกาญจนาภิเษก – ถนนพุทธมณฑล สาย 2) เมื่อเดือนมิถุนายน พ.ศ. 2564 และอยู่ระหว่างกำลังดำเนินการก่อสร้างระยะที่ 3 (ช่วงถนนพุทธมณฑล สาย 2 – ถนนพุทธมณฑล สาย 3) และระยะที่ 4 (ช่วงถนนพุทธมณฑลสาย 3 – ถนนพุทธมณฑล สาย 4) ซึ่งจะมีการเปิดประมูลในช่วงกลางมีนาคม พ.ศ. 2567

 รายชื่อทางแยก 

 ดูเพิ่ม 
 สามแยกไฟฉาย
 ถนนพรานนก

 อ้างอิง 

หมวดหมู่:ถนนในเขตบางกอกน้อย
หมวดหมู่:ถนนในเขตตลิ่งชัน
หมวดหมู่:ถนนในเขตทวีวัฒนา
หมวดหมู่:ถนนในจังหวัดนครปฐม